Salomona grundokolombo

La Salomona grundokolombo, Pampusana salamonis, konata ankaŭ kiel Dikbeka grundokolombo, estis specio de birdoj de la familio Kolombedoj, kiuj estis endemiaj de Salomonoj.

Priskribo
Tiu ĉi malbone konata specio estas konata nur el du specimenoj el 1882 kaj 1927. La holotipo de 1882 povas esti vidita en la Aŭstralia Muzeo en Sidnejo.

La longo estis ĉirkaŭ 26 cm. La kapo, la gorĝo kaj la brusta mantelo estis flavgrizaj. La kaŝtankoloraj supraj partoj kun palpurpura brilo ĉe la karpaloj kaj la malgrandaj flugilkovriloj kontrastis kun ĉokoladkolora ventro.

La Salomona grundokolombo eble preferis sekajn ĉestrandajn arbarojn sur la Salomonaj insuloj Makira (antaŭe Sankristobalo), kaj la eta insulo Ramos, kiu apartenas al provinco Isabel. Verŝajne ĝi ankaŭ ekzistis sur aliaj insuloj en tiu regiono en la pasinteco. Ĝi estis terloĝanto kiel siaj samgenranoj, kaj tial ĝi estis facila predo por enkondukitaj ratoj kaj sovaĝaj porkoj, katoj kaj hundoj. La arbodehakado de la malaltaj arbaroj en ĝia vivejo kaj la ĉasado markis ĝian sorton. BirdLife International (2023). "Pampusana salamonis". The IUCN Red List of Threatened Species. 2023. IUCN: e.T22691056A228004766. doi:10.2305/IUCN.UK.2023-1.RLTS.T22691056A228004766.en. Alirita la 28an de Februaro 2024. 

Statuso
Malgraŭ la fakto ke ĝi estis laste vidita en 1927, la IUCN longe hezitis deklari tiun specion formortinta. Multaj esploroj en ĝia iama teritorio estis faritaj en la lasta parto de la 20-a jarcento, sed kiam la lasta serĉo de tiu specio sur Ramos en 2004 malsukcesis, ankaŭ ĝi estis oficiale deklarita formortinta en 2005. Ĝi verŝajne formortis meze de la 20-a jarcento post la pliigita agado ĉirkaŭ la tempo de Dua Mondmilito, kiu influis plurajn populaciojn de endemiaj birdoj en la regiono. Pluaj ensploroj pri birdoj sur Makira en 2015-2016 ne trovis signojn de la specio.

La nomo de la genro estis ŝanĝita en 2019 al Pampusana Bonaparte, 1855, ĉar tiu nomo havas prioritaton.

 Referencoj 

 Ramsay, Edward Pierson (1882): Description of two new birds from the Solomon Islands. Proc. Linn. Soc. N. S. W. 7: 299-301

 Konsultitaj tekstoj 
 Baptista, L.F.; Trail, P.W.; Horblit, H.M. (1997). "Columbiformes. Family Columbidae (Pigeons and Doves". En del Hoyo, J.; Elliott, A.; Sargatal, J. (eld.). Handbook of the Birds of the World. Vol. 4: Sandgrouse to Cuckoos. Barcelona, Spain: Lynx Edicions. pp. 60–243. ISBN 978-84-87334-22-1.
 Gibbs, David; Barnes, Eustace; Cox, John (2001). Pigeons and Doves: A Guide to the Pigeons and Doves of the World. Sussex: Pica Press. ISBN 1-873403-60-7.
 Day, David (1981): The Doomsday Book of Animals. Ebury, London/Viking, New York. 
 Fuller, Errol (2000): Extinct Birds. Oxford University Press, Oxford, New York. 

Eksteraj ligiloj
Birdlife factsheet - Thick-billed ground dove  (Gallicolumba salamonis)
Bildo de la Salomona grundokolombo 

Kategorio:Kolombedoj
Kategorio:Birdoj de Oceanio
Kategorio:Formortintaj birdoj